Rata anuală a inflației a coborât în aprilie la 5,9%, față de 6,6% în martie şi 7,2% în februarie, în conditiile în care serviciile s-au scumpit cu 10% față de aprilie 2023, alimentele cu 2%, iar mărfurile nealimentare cu 7%, potrivit datelor INS.
Rata inflaţiei de la începutul anului (aprilie 2024 comparativ cu decembrie 2023) a fost 2,4%. Indicele armonizat al preţurilor de consum în luna aprilie 2024 comparativ cu luna martie 2024 a fost 100,36%.
Rata anuală a inflaţiei în luna aprilie 2024 comparativ cu luna aprilie 2023 calculată pe baza indicelui armonizat al preţurilor de consum (IAPC) a fost 6,3%.
Comparativ cu luna martie, în aprilie prețurile de consum au rămas aproape neschimbate, cu o creştere medie de 0,08%. Rata medie a modificării preţurilor de consum în ultimele 12 luni (mai 2023 – aprilie 2024) faţă de precedentele 12 luni (mai 2022 – aprilie 2023) a fost 8,1%.
Dintre alimente, cele mai mari mari creşteri de preț an la an au fost înregistrate la conserve de fructe (10%), carnea de vită (9%), pește (7,8%), cartofi (5,8%). La polul opus, cele mai mari scăderi de preț fată de aprilie 2023 au fost la făină şi mălai (30%), ulei (23%), unt (15%).
La capitolul mărfuri nealimentare, prețul detergentilor a crescut cel mai mult față de anul trecut, cu 25%, urmați de medicamente (23%), articole de igienă şi cosmetice (13%), cărți, ziare şi reviste (12%) şi încăltăminte (10%).
În ceea ce priveşte serviciile, poşta s-a scumpit cu 26%, serviciile de apă, canal şi salubritate cu 16%, îngrijirea medicală cu 13%.